**COMUNICAT DE PRESĂ**

pentru

**evenimentul de lansare al Programului RO 21**

“***Cooperare în spaţiul Schengen***

***şi combaterea crimei organizate şi a infracţionalităţii transfrontaliere, inclusiv a***

***traficului şi a grupurilor infracţionale itinerante****”*

* *30 octombrie 2014 –*

**Mecanismul Financiar Norvegian**, denumit şi “***Granturile Norvegiene”***, este o schemă de finanţare nerambursabilă care fost instituită în urma încheierii unui **Acord** între **Regatul Norvegiei** şi **Uniunea Europeană**, prin care Norvegia îşi asumă responsabilitatea finanţării unor ***proiecte menite să contribuie la reducerea disparităţilor în Spaţiul Economic European (SEE), să creeze un mediu mai sigur*** în spaţiul comun de libertate, securitate şi justiţie, într-o Europă mai stabilă, mai paşnică şi mai prosperă.

Pe **perioada de programare 2009-2014**, volumul asistenţei financiare acordate ***României*** prin ***Granturile Norvegiene*** se ridică la valoarea de **115.2 mil. Euro**, sumă împărţită pe ***domenii de finanţare***, adaptate nevoilor specifice ale ţării, însă înscrise în nevoile şi cerinţele generale ale SEE. Programele finanţate prin Granturile Norvegiene se implementează pe baza unor documente denumite “***Acorduri de Program***”, iar termenul limită de eligibilitate a cheltuielilor este data de **30 aprilie 2016**.

La nivel naţional, o responsabilitate substanţială în ceea ce priveşte managementul Fondului Norvegian revine **Ministerului Fondurilor Europene**, în calitate de ***Punct Naţional de Contact***pentru **toate** Programele naţionale, iar gestionarea efectivă a programelor este asumată de instituţii naţionale cu rol de ***Operator de Program***[[1]](#footnote-1).

**Astfel, Ministerul Afacerilor Interne** (MAI)a fost desemnat prin *Ordonanţa de urgenţă a Guvernului nr. 88/2012 privind cadrul instituţional pentru coordonarea, implementare şi gestionarea asistenţei financiare acordate României prin Mecanismul financiar al Spaţiului Economic European şi prin Mecanismul financiar norvegian pe perioada de programare 2009 – 2014* să exercite atribuţii de **Operator de Program** pentru **Programul RO 21** “***Cooperare în spaţiul Schengen şi combaterea crimei organizate şi a infracţionalităţii transfrontaliere, inclusiv a traficului şi a grupurilor infracţionale itinerante****”*, program care face parte din domeniul de finanțare **“Justiţie şi Afaceri Interne” al Granturilor Norvegiene. Operatorul de Program** a desemnat două structuri proprii, din cadrul Aparatului Central al Ministerului Afacerilor Interne să asigure managementul Programului RO 21: **Direcţia Schengen** (management general) şi **Direcţia Generală Financiară** (management financiar).

**Obiectivul general al Programului RO 21** constă în **creşterea securităţii cetăţenilor** printr-o cooperare mai eficientă între autoritățile de aplicare a legii din statele membre Schengen în lupta împotriva crimei organizate, inclusiv a traficului de ființe umane. Programul se implementează în colaborare cu **Directoratul Poliţiei Norvegiene**, care are rolul de **Partener de Program**.

Finanţarea Programului este asigurată de către **Regatul Norvegiei**, în calitate de **stat donator** (**85%** din valoarea programului) şi **România**, în calitate de **stat beneficiar**, care asigură **cofinanţarea** (**15%**). **Bugetul** total al programului este de **6,235,294 Euro**, din care contribuţia norvegiană se ridică la **5,300,000 Euro**.

Programul este compus dintr-un număr de 6 **proiecte predefinite**, ce urmează a fi implementate de structuri ale Ministerului Afacerilor Interne, denumite “***Promotori de Proiect***” (PP), după cum urmează:

1. ***“Consolidarea cooperării poliţieneşti dintre Norvegia şi România, pentru combaterea grupurilor infracţionale itinerante şi traficul de fiinţe umane”***

Proiectul se realizează de către **Inspectoratul General al Poliţiei Române** în parteneriat cu **Directoratul Poliţiei Norvegiene**, are un buget total de **3.376.667 Euro** şi vizează întărirea cooperării polițienești dintre România și Norvegia în lupta împotriva grupurilor infracționale itinerante și a traficului de persoane. O componentă importantă a proiectului o reprezintă organizarea de misiuni comune de lungă durată, desfăşurate de echipe mixte de poliţişti români şi norvegieni pe teritoriul Regatului Norvegiei, în vederea diminuării infracţiunilor comise de cetăţeni români în spaţiul norvegian.

1. ***“Cooperare în domeniul migraţiei ilegale şi a protecţiei drepturilor omului”***

Proiectul se realizează de către **Inspectoratul General al Poliţiei de Frontieră** în parteneriat cu structuri similare din **Ungaria** şi **Republica Moldova** şi are un buget total de **170,310 Euro.** În cadrul proiectului se urmăreşte întărirea schimbului de experienţă între România şi cele două ţări terţe vecine, în vederea combaterii migrației ilegale, precum şi elaborarea unui ghid de bune practice pe această linie de activitate.

1. ***“Perspective naţionale privind compensaţiile acordate victimelor traficului de persoane”***

Proiectul se realizează de către **Agenţia Naţională Împotriva Traficului de Persoane** în parteneriat cu **Consiliul Europei** şi are un buget total de **250,000 Euro**. Scopul proiectului este acela de a implementa recomandările din raportul GRETA (Group of Experts on Action against Trafficking in Human Beings), printre care se numără şi facilitarea creerii unui cadru legal şi procedural pentru acordarea de compensaţii victimelor traficului de persoane.

1. ***“Abordare integrată pentru prevenirea victimizării în comunităţile roma”.***

Proiectul se realizează de către **Inspectoratul General al Poliţiei Române** în parteneriat cu **Organizaţia pentru Cooperare şi Securitate în Europa**, **Academia Română** şi un **ONG specializat în problematica roma,** şi are un buget total de **791,550 Euro**. Proiectul îsi propune o abordare integrată în vederea prevenirii victimizării în comunitățile roma, în cadrul acestuia urmând a se elabora studii pentru a avea o înţelegere comună şi o viziune integrată a fenomenului, împreună cu ONG-uri specializate, Universități/Institute de cercetare, Consiliul Europei și Consiliul de Mediere din Norvegia, iar în funcţie de rezultatele acestora urmează a se propune un set de măsuri pentru combaterea fenomenului.

1. ***“Combaterea criminalităţii economice la frontierele Schengen”***

Proiectul se realizează de către **Inspectoratul General al Poliţiei Române** în parteneriat cu **Ministerul Afacerilor Interne din Republica Moldova** şi are un buget total de **800,000** **Euro**. Proiectul are drept obiect întărirea luptei împotriva criminalității economice transfrontaliere la graniţa Spațiului Schengen, atât printr-un schimb de experienţă consistent între structuri similare din ţări UE şi terţe şi parteneri (Europol, Ministerul Afacerilro Interne din Republica Moldova, Direcţia Generală a Vămilor, Parchetul de pe lângă Înalta Curte de Casaţie şi Justiţie, etc), cât şi prin achiziţia de echipamente specifice menite să dezvolte capacitatea operaţională a poliţiei române cu atribuţii în domeniul investigării fraudelor.

1. ***“Consolidarea managementului ciclului informaţiilor în lupta împotriva crimei organizate şi a migraţiei ilegale, în vederea creşterii securităţii europene”***

Proiectul se realizează de către **Departamentul pentru Informații și Protecție Internă** în parteneriat cu **Ministerul Afacerilor Interne din Republica Moldova**, are un buget total de **686,260 Euro**. Obiectivul proiectului îl reprezintă creșterea capacității tehnice, operative și administrative a Departamentului de Informații și Protecție Internă (DIPI), în vederea combaterii crimei organizate și altor infracțiuni conexe, precum şi întărirea cooperării DIPI cu structuri şi autorităţi similare de aplicare a legii din ţările vecine.

Toate cele 6 proiecte sunt în curs de implementare. Pentru detalii privind ***Granturile Norvegiene***, ***Programul RO 21*** şi ***proiectele*** acestuia, vă rugăm să consultaţi pagina web a Operatorului de Program, la adresa [***www.norvegian.mai.gov.ro***](http://www.norvegian.mai.gov.ro), unde se pot găsi atât “***link-uri”*** relevante, cât şi elementele principale ale cadrului legal aplicabil.

1. ***Detalii suplimentare pot fi găsite pe pagina web a programului RO 21, la adresa www.norvegian.mai.gov.ro*** [↑](#footnote-ref-1)